REGULAMENTUL (UE) NR. 86/2010 AL COMISIEI
din 29 ianuarie 2010
de modificare a anexei I la Regulamentul (CE) nr. 1005/2008 al Consiliului în ceea ce privește definiția produselor pescărești și de modificare a Regulamentului (CE) nr. 1010/2009 în ceea ce privește schimbul de informații referitoare la inspectarea navelor de pescuit din țările terțe și acordurile administrative privind certificatele de captură
COMISIA EUROPEANĂ,
având în vedere Tratatul privind Uniunea Europeană și Tratatul privind funcționarea Uniunii Europene,
având în vedere Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (1), în special articolul 9 alineatul (1), articolul 12 alineatul (5), articolul 51 alineatul (3) și articolul 52,
întrucât:
(1)
Regulamentul (CE) nr. 1005/2008 se aplică produselor pescărești care se încadrează în definiția prevăzută la articolul 2. În anexa I la respectivul regulament sunt enumerate produsele excluse din definiția produselor pescărești. Respectiva listă poate fi revizuită anual și trebuie modificată pe baza noilor informații obținute în cadrul cooperării administrative cu țările terțe prevăzute la articolul 20 alineatul (4) din Regulamentul (CE) nr. 1005/2008.
(2)
Regulamentul (CE) nr. 1010/2009 din 22 octombrie 2009 de stabilire a normelor de punere în aplicare a Regulamentului (CE) nr. 1005/2008 (2) stabilește, inter alia, parametri de referință pentru desfășurarea inspecțiilor în port de către statele membre. Pentru ca statele membre să aplice parametrii de referință pentru inspecții prevăzuți la articolul 4 literele (c) și (d) din respectivul regulament, Comisiei trebuie să i se transmită, pe cale electronică, informații cu privire la inspectarea navelor de pescuit din țările terțe, iar Comisia va pune respectivele informații la dispoziția celorlalte state membre.
(3)
Acordurile administrative prin care certificatele de captură sunt instituite, validate sau prezentate prin mijloace electronice sau sunt înlocuite prin sisteme de trasabilitate electronice care asigură același nivel de control de către autorități sunt enumerate în anexa IX la Regulamentul (CE) nr. 1010/2009. Întrucât noile acorduri administrative cu privire la certificatele de captură au fost stabilite, respectiva anexă trebuie actualizată.
(4)
Regulamentele (CE) nr. 1005/2008 și (CE) nr. 1010/2009 trebuie modificate în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a sectorului pescuitului și acvaculturii,
ADOPTĂ PREZENTUL REGULAMENT:
Articolul 1
Modificări ale Regulamentului (CE) nr. 1005/2008
Anexa I la Regulamentul (CE) nr. 1005/2008 se modifică în conformitate cu anexa I la prezentul regulament.
Articolul 2
Modificări ale Regulamentului (CE) nr. 1010/2009
Regulamentul (CE) nr. 1010/2009 se modifică după cum urmează:
(1)
La articolul 4 se adaugă următorul paragraf:
„În ceea ce privește literele (c) și (d) de la primul paragraf, statele membre comunică de îndată Comisiei numele și pavilionul navei din țara terță inspectate, precum și data efectuării inspecției. Comisia pune aceste informații la dispoziția celorlalte state membre.”
(2)
Anexa IX se modifică în conformitate cu anexa II la prezentul regulament.
Articolul 3
Intrare în vigoare
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 ianuarie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 ianuarie 2010.